b'\n_START_ARTICLE_\nComtat de Saulnois\n_START_PARAGRAPH_\nEl comtat de Saulnois (comitatus Salinensis) fou una jurisdicci\xc3\xb3 feudal del Sacre Imperi Romanogerm\xc3\xa0nic que agafava el nom del riu Seille afluent del Mosela. Estava situat al sud del comtat de Niedgau, a l\'est del comtat de Charpeigne, a l\'oest del comtat de Saargau i al nord del comtat de Chaumont._NEWLINE_Aquest territori va quedar per Llu\xc3\xads el Germ\xc3\xa0nic en la partici\xc3\xb3 del 8 d\'agost del 870 (anomenat comitatum Seline). Vanderkindere l\'associa al Soulossois (comitatus Solocinse), situat riu amunt cap a les fonts del Mosa i que agafaria el nom per Soulosse, a la riba del riu Vair, al districte de Neufch\xc3\xa2teau, als Vosges. _NEWLINE_Com a comte s\'esmenta a Teutbert al segle\xc2\xa0X. Residia a Destrich prop de Sarreguemines i se l\'anomena en una donaci\xc3\xb3 al monestir de Bouxi\xc3\xa8res feta per l\'emperador Ot\xc3\xb3 I en carta del 2 de juny del 965, en el que es recapitulen anterior donacions entre les quals la de "Teutbertus comes"; com que no d\xc3\xb3na la data de la donaci\xc3\xb3 no se sap quan vivia aquest comte; la necrol\xc3\xb2gica de Gorze esmenta la mort del comte Thicbertus el dia sis dels idus d\'Octubre per\xc3\xb2 no d\xc3\xb3na l\'any. Estava casat amb Judit. Nom\xc3\xa9s es pot dir que fou anterior al 965 i probablement dins el segle\xc2\xa0X; per\xc3\xb2 se sap que va tenir dos fills, Benet que fou abat a Saint-Arnoul de Metz i Rotlinda, monja a Bouxi\xc3\xa8res._NEWLINE_Aquest comtat devia quedar integrat en algun moment als dominis ducals de l\'Alta Lotar\xc3\xadngia.'